ՀՀԿ-ականները չեն ոգեւորվում նույնիսկ Սերժ Սարգսյանի «հոգեբանական» կուրսերից․ նա ավելի քան մեկ ամիս է՝ ակտիվ հանդիպումներ է նախաձեռնում կուսակցականների հետ եւ առանձին խմբերով ընդունում-ճամփում՝ ներշնչելով, որ ամեն ինչ ավարտված չէ, իրենք շանսեր ունեն կամաց-կամաց իշխանությունը հետ վերցնելու։ Վիճակն այնքան հուսադրող չէ, որ Սերժ Սարգսյանը ոմանց հորդորել է գոնե «տղավարի» պահել իրենց ու կուսակցությունից հեռանալու դիմումներ չգրել։ Ի դեպ, նախնական տեղեկությունների համաձայն, նախատեսվում էր այս շաբաթ ՀՀԿ ԳՄ եւ խորհրդի նիստ հրավիրել, քանի որ ԱԺ աշխատանքներն արդեն փաստացի մեկնարկել են՝ հանձնաժողովների նիստեր են հրավիրվում, սակայն նիստը չի կայանա, քանի որ շարքերում առանձնապես ակտիվություն չի դրսեւորվում։ ՀՀԿ ԳՄ վերջին նիստն էլ տեղի է ունեցել հուլիսի 22-ին, իսկ խորհրդի նիստը՝ ավելի վաղ։ ԱԺ ՀՀԿ խմբակցության ղեկավար Վահրամ Բաղդասարյանը մեզ ասաց, որ, ամենայն հավանականությամբ, առաջիկա շաբաթվա ընթացքում արդեն կսկսեն նիստերը, եւ որ միշտ էլ իրենք մեկուկես ամիս հանգստացել են։ Դիտարկմանը, թե միշտ իշխանափոխություն չի եղել՝ հիմա իրավիճակ է փոխվել, Բաղդասարյանն արձագանքեց, որ իշխանություն լինեին, ավելի շատ նիստեր կանեին․ «Ես վստահեցնում եմ, որ ՀՀԿ-ում ոչ թե անկումային, այլ ճիշտ հակառակը՝ վճռական տրամադրություն կա»։